::: {.lead}

Pinseloppemarked gav gode indtægt
til aktiviteter for børnene på skolen.

:::

Guld fra gemmerne kom på nye hænder lørdag d. 7. juni,
da snoren til Pinseloppemarkedet endnu en gang blev klippet,
og forventningsfulde gæster kunne løbe mod spændende og finurlige fund.

![*Fotograf: Mie Delfs.*](marked1.jpg)

De orangeklædte forældre og hjælpere stod klar i boderne
til at tage mod de næsten 1100 betalende gæster,
der pinselørdag besøgte sportspladsen,
hvor årets Pinseloppemarked blev afholdt.
Igen i år kunne man besøge telte
med bøger, elektronik, køkkensager, tøj og sko.
Man kunne også finde sig et nyt sofabord
eller få udskiftet sin plæneklipper.

Der var salg af øl og vand,
og i madboden kunne man forsyne sig
med pulled pork-burger og varme pølser med brød.
Man kunne også købe popcorn og slushice af elever fra Orø skole.

Kl. 12.30 startede auktionen.
Folk var stimlet sammen foran vognen,
hvor Dan Bertelsen og Henrik Ørngreen stod klar
med god humor og lyd på headsettet.
I år kunne man bl.a. blive den heldige,
der gik hjem med et neglesæt, en spritny græsslåmaskine,
to solcellepaneler eller en elcykel.
Stemningen var god, mens solen stod højt på himlen.
Samlet indbragte auktionen omkring 18.000 kr.

![*Fotograf: Mie Delfs.*](marked2.jpg)

Det samlede resultat lod dog vente på sig,
da mange besøgende oplevede problemer med MobilePay-servicen,
der arbejdede langsomt og gik ned under auktionen.

"Det er selvfølgelig rigtig uheldigt
og må bare ikke ske på en dag som i dag,"
udtalte Michelle Nimb, der er kasserer i foreningen.
Efter nogle opkald og arbejde i kulissen kom MobilePay op at køre igen.

2\. pinsedag kunne Michelle Nimb skrive ud på Facebook,
at regnskabet var gjort op,
og at det samlede beløb landede på hele 165.895 kr.

![*Fotograf: Mie Delfs.*](marked3.jpg)

"En stor tak skal lyde til alle, der har bidraget:
gæster, sponsorer, frivillige og alle dem, der har doneret.
Det kunne ikke gøres uden jer,"
fortæller formand Henrik Ørngreen.

De indsamlede penge bruges til aktiviteter for øens børn,
herunder ture til Tivoli og Sommerland Sjælland, lejrskole,
en ny ladcykel til Børnehuset og meget, meget mere.
